Okresná prokuratúra Stará Ľubovňa 
Obrancov mieru 18, 064 01 Stará Ľubovňa

Sp. zn. : Pv 180/15/7710	Stará Ľubovňa, 14.8.2015
EEČ : 2-59-62-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 21.02.2015 v čase okolo 15,05 hod. vošiel do lesného porastu nachádzajúceho sa  v katastrálnom území XXXXXXXXXX XXXXX, v lokalite zvanej „XXXXX  kde na parcele XXXXX ktorá patrí do lesného pôdneho fondu bez povolenia vyrúbal 2 kusy drevnej hmoty - smrek obyčajný (Picea abies) a to 1 ks o stredovom priemere 0,12 m a o dĺžke 12 m a 1 ks o stredovom priemere 0,115 m a o dĺžke 9,5 m, ktorú očistil od konárov a takto upravenú drevnú hmotu chcel odtiahnuť do miesta bydliska za účelom použiť ju ako palivové drevo, čím takto spôsobil pre XXXXX, XXXXX škodu krádežou v sume 5,06 Eur 

lebo obvinený nebol v čase činu pre nepríčetnosť trestne zodpovedný

Odôvodnenie:
     Uznesením povereného príslušníka Obvodného oddelenia PZ XXXXX sp. zn. ORP-XXXXXSL-SL-2015 zo dňa 08.04.2015, bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie za prečin krádež podľa § 212 ods. 2 písm. d) Trestného zákona, ku ktorému malo dôjsť tak ako je to uvedené vo výrokovej časti tohto uznesenia. 

     V priebehu vykonaného vyšetrovania bol vykonaný výsluch obvineného, ktorý sa ku skutku priznal a svoj čin oľutoval. Trestná činnosť  obvineného je preukázaná potvrdením o zaistení veci, zápisnicou o obhliadke miesta činu s príslušnou fotodokumentáciou, výpisom listu vlastníctva, kópiou katastrálnej mapy, odborným vyjadrením ako aj výsluchom poškodeného, ktorý uviedol, že im odcudzená drevná hmota bola vrátená.   

     Vzhľadom na osobu obvinenú boli do konania pribratí dvaja znalci z odboru zdravotníctvo, odvetvie psychiatria za účelom vyšetrenia duševného stavu obvineného XXXXX.  
     Znaleckým dokazovaním vykonaným znalcami z odboru zdravotníctvo, odvetvie psychiatria, bolo zistené, že obvinený XXXXX netrpí závažnou psychickou poruchou v zmysle psychózy. Ide u neho o duševnú zaostalosť v pásme debility ťažkého stupňa, pričom uvedenou psychickou poruchou trpel aj v inkriminovanej dobe. Obvinený v čase spáchania trestného činu nebol schopný rozpoznať protiprávnosť svojho konania a nemohol svoje konanie ovládať. Obvinený nechápe zmysel trestného konania. Nakoľko pobyt obvineného na slobode z psychiatrického hľadiska nie je nebezpečný pre spoločnosť, znalci nenavrhli nariadiť obvinenému ochranné liečenie žiadneho druhu. 
     
     Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

     Vzhľadom k vyššie uvedeným záverom znaleckého posudku vypracovaného znalcami z odboru zdravotníctvo, odvetvie psychiatria bolo potrebné rozhodnúť tak ako je uvedené vo výrokovej časti tohto rozhodnutia a trestné stíhanie voči obvinenému XXXXX  zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Monika Pánisová
prokurátorka